Hevder russiske Ivan er norsk spion
«Norsk etterretningstjeneste bruker Ivan Moseev til å destabilisere den sosio-politiske situasjonen i Arkhangelsk», står det i tiltalen fra den russiske sikkerhetstjenesten (FSB), skriver BarentsObserver.com. En av årsakene til spiontiltalen er at Moseev skal ha mottatt pengestøtte fra norske myndigheter til å lage en ordbok for minoritetsgruppen pomorer. Ifølge tiltalen har denne blitt brukt til å skrive kritiske artikler som var ment for å skade Russland, skriver avisen. I verste fall risikerer Moseev 20 år i fengsel dersom han blir dømt. Det norske Utenriksdepartementet (UD) sier til VG at de er bekymret for situasjonen. - Sett med norske øyne vekker det oppsikt at en person som Moseev stilles for retten med den begrunnelse det her dreier seg om. Vi uttrykker vår bekymring over at dette skjer, sier kommunikasjonsrådgiver Kjetil Elsebutangen i UD til VG Nett. Han sier at UD vil ta saken opp med russiske myndigheter. - Vi vil følge saken og ta den opp i de sammenhenger som er naturlig, sier Elsebutangen. Moseev har vært spesielt involvert i prosjekter i Vardø som støttes av det norske Barentssekretariatet, men har ifølge UD aldri fått økonomisk støtte fra sekretariatet. - Etter det vi forstår, er han på basis av sitt engasjement for pomorene og deres kultur, anklaget for å ha oppfordret til å så splid mellom folkegruppene, sier Elsebutangen i UD. Ifølge Barentssekretariatets leder Rune Rafaelsen har Moseev lenge arbeidet med å bygge forbindelser mellom Nord-Norge og Arkhangelsk-regionen. Det samme sier UD. - Fra de norske miljøers side er Moseev opplevd som en person som med interesse og engasjement har arbeidet for å fremme den gamle kulturen og de tradisjoner han er en del av, sier Elsebutangen. Moseev er leder for Pomor-bevegelsen og Institutt for urfolk og minoriteter ved Universitetet i Arkhangelsk. FSB anklager ham for høyforræderi.Rettssaken mot Moseev starter i Arkhangelsk mandag, og den er ikke den første i sitt slag. - Dersom dette stemmer så føyer denne saken seg inn i et mønster som vi har sett i Russland det siste året, der ytringsfriheten og forsamlingsfriheten blir angrepet på en ganske dramatisk måte, sier Patricia Kaatee i Amnesty til Dagbladet. Kaatee mener at norske myndighet nå må ta Moseevs sak opp med Russland. - Det er jo ille hvis han skulle bli fengslet for dette. Vi i Amnesty vil henvende oss direkte til den norske utenriksministeren og be ham ta opp saken umiddelbart, sier hun.
I flere år har han vært en av pomorfolkets fremste talsmenn i Nordvest-Russland. Nå blir Ivan Moseev anklaget for å være norsk spion.